અમદાવાદ: બિહારના અત્યંત રસાકસીભર્યાં ચૂંટણી જંગના પરિણામ બાદ ભાજપના રાષ્ટ્રીય અધ્યક્ષ અમિત શાહ આજે મોડી રાત્રે અમદાવાદ આવી પહોંચ્યા હતા. અમિત શાહ દિપોત્સવનો તહેવાર સહપરિવાર અમદાવાદમાં માણવાના છે. તાજેતરમાં સોમનાથ ખાતે સોમનાથ દાદાના પૂજન-અર્ચન કરવા ગુજરાતની મુલાકાતે આવેલા અમિત શાહ અમદાવાદ પણ આવ્યા હતા. અમદાવાદ ખાતેના તેમના નિવાસસ્થાને મેયર સહિતના કોર્પોરેશનના ઉચ્ચ પદાધિકારીઓ, મંત્રીઓ, ધારાસબ્યો તેમજ કાર્યકરો મોટી સંખ્યામાં ઊમટી પડ્યા હતા. તે વખતે જે તે વોર્ડના ઉમેદવારોની પસંદગીની અંતિમ પ્રક્રિયા ચાલતી હોવાથી પક્ષના અસંતુષ્ટોએ પણ તેમની સમક્ષ ઉગ્ર રજૂઆતો કરી હતી.